OB se 'vergiftigde wag' het glo maagvirus | Netwerk24
Deur Jana Marx 05 Julie 2019 21:21
Die openbare beskermer se "vergiftigde" lyfwag het vermoedelik net 'n maagvirus opgetel of voedselvergiftiging opgedoen.
Só blyk dit uit 'n voorlopige polisie-ondersoek nadat adv. Busisiwe Mkhwebane volgens News24 gesê sy het inligting ontvang dat daar probeer is om een van haar lyfwagte te vergiftig.
Mkhwebane het Vrydag op 'n nuuskonferensie in Pretoria haar bevindinge teen Pravin Gordhan, minister van openbare ondernemings, bekend gemaak toe sy haar kommer oor die lyfwag uitgespreek het.
Sy wou blykbaar geen verdere inligting oor die beweerde vergiftiging verklap nie en net volgens News24 ook gesê daar is met van haar eiendom gepeuter.
Brig. Vish Naidoo, die nasionale polisiewoordvoerder, het by navraag gesê die polisie ondersoek die voorval en het reeds 'n amptelike verslag van die lyfwag en 'n mediese verslag van die dokter aangevra. Die lyfwag is 'n lid van die polisie se spesiale beskermingsdiens vir staatsamptenare.
"Ons beskou die bewerings van die vergiftiging van ons lede in 'n baie ernstige lig. In voorlopige gesprekke het dit bekend geword die lid het maagpyn gehad. Hy is dokter toe en dié het vir hom gesê hy het vermoedelik 'n maagvirus opgetel of iets verkeerds geëet," sê Naidoo.
Volgens Naidoo sal daar egter eers sekerheid wees wanneer die ondersoek afgehandel is.
Volgens News24 het Mkhwebane ook verlede maand genoem dat haar lewe in gevaar is.
"Ek is 'n dienaar van die staat, ek verwag van die regering om my te beskerm. Ons het beskerming van die Suid-Afrikaanse Polisiediens," het Mkhwebane in 'n toespraak aan die South African Sheriff Society in Johannesburg gesê.
Naidoo sê die nuusberigte was die eerste woord wat hy van die beweerde vergiftiging hoor. "Die vergiftiging van een van ons lede is nêrens amptelik gerapporteer nie."